Sneen ligger alle vegne. Også på Hobro IKs hjemmebane  på DS Arena. Og med en hjemmekamp mod Helsingør der venter fredag aften, har holdet sat alle sejl ind for at få ryddet grønsværen. - Vi er en del på kontoret, der har forsøgt at skaffe en masse mennesker, der kunne komme og hjælpe os, siger driftschef Henrik Hammerhøj, Hobro IK. Det må man sige i den grad lykkedes. For i dag er både helt almindelige frivillige, folk fra kommunen og lokale virksomheder mødt op for at sikre, at aftenens kamp kan afvikles. Derfor er klubben også taknemmelig, for uden de frivillige, havde klubben været nødt til at aflyse kampen. - Det havde simpelthen været fysisk umuligt at kunne klare det selv, siger Henrik Hammershøj. Også elever fra det nærliggende Mariagerfjord Gymnasium var mødt op til kampen mod snemasserne. En af dem er Julie Desmorais Salomonsen. - Jeg synes, det er hyggeligt. Så kan man ligesom være sammen om det. Hun kender selv vigtigheden af at få spillet en god fodboldkamp. - Ja, jeg spiller selv i Hadsund. Er det også derfor, du gerne vil hjælpe til? Det ved jeg ikke, det er nok også for at slippe lidt for tysk, siger Julie Desmorais Salomonsen. Anfører skovler sne Enkelte af holdets spillere har også taget en sneskovl med sig på grønsværen i dag. En af dem er holdets anfører, der i aften er ude med en skade. - Når jeg ikke kan hjælpe gutterne på en anden måde, så må det jo blive sådan her, siger Mikkel Pedersen. Ifølge anføreren siger det store fremmøde af frivillige noget om både byen og klubben. - At se så mange mennesker og så mange frivillige, der har mødt op i dag. Det er virkelig stort og fedt. Det er fedt for en by som Hobro, og fedt for en klub som os. Det er vi taknemmelige for. Det er noget, vi skal være stolte af. Byen ryddet for sneskovle Faktisk har der været udfordringer med at bevæbne alle frivillige med sneskovle. - Kommunen har prøvet på at skaffe alt, hvad de kunne hjælpe os med. Og så har vi været i samtlige byggemarkeder for at få ryddet for sneskovle, fortæller Henrik Hammershøj. Og sådan en massiv frivillig indsats forpligter også. Derfor ventes der her fra stadion tre point på bogen i aften. - Den ender 3-1, forudser Henrik Hammershøj.

Opsummering:
Sneen giver stadig udfordringer. Det gælder også i sportens verden. Jammerbugt FC har aflyst sin hjemmekamp i morgen,  men i Hobro har man kæmpet på højtryk for at sikre, at der kan spilles kamp i aften.